Likumprojekta **„Grozījumi Likumā par budžetu un finanšu vadību”**

sākotnējās ietekmes novērtējuma ziņojums

**(anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Likumprojekta “Grozījumi Likumā par budžetu un finanšu vadību” (turpmāk – likumprojekts) mērķis ir valsts un pašvaldību budžetu plānošanas, sagatavošanas un izpildes uzskaites procesu pilnveidošana, tos efektivizējot un mazinot administratīvo slogu. Likumprojektā paredzēto pasākumu īstenošana nepieciešama, lai novērstu neefektīvu cilvēkresursu un informācijas tehnoloģiju resursu izmantošanu, novirzot tos vairāk analītiskajam darbam, pilnveidotu valsts aizdevumu un galvojumu izsniegšanas un uzraudzības kārtību, nostiprinātu Datu valsts inspekcijas tiesības budžeta sagatavošanas un apstiprināšanas procesā līdzīgi kā neatkarīgajām iestādēm, ievērojot Vispārīgās datu aizsardzības regulas prasības, pagarinātu pārejas posmu vidēja termiņa budžeta ietvara likumprojekta sagatavošanai kopā ar gadskārtējo valsts budžeta likumprojektu rudenī.  Likumprojekta spēkā stāšanās paredzēta pēc tā pieņemšanas. Likumprojektā iekļautajām normām par pašvaldības speciālā budžeta integrēšanu pašvaldības pamatbudžetā noteikts spēkā stāšanās termiņš ar 2020.gada 1.janvāri. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts sagatavots:   * pēc Finanšu ministrijas iniciatīvas, lai turpinātu pilnveidot un efektivizēt budžeta plānošanas, sagatavošanas un izpildes uzskaites procesus, mazinātu administratīvo slogu, ievērojot Valsts pārvaldes reformu plāna 2020. virzienus: ekonomija, lietderību un efektivitāte, tādējādi novirzot vairāk resursus analītiskajam darbam. * nodrošinot Datu valsts inspekcijas tiesības budžeta sagatavošanas un apstiprināšanas procesā, ievērojot 2016.gada 27.aprīļa Eiropas Parlamenta un Padomes Regulas (ES) 2016/679 Par fizisku personu datu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 52. panta 6. punktu, kas nosaka – katra dalībvalsts nodrošina, lai katra uzraudzības iestāde būtu pakļauta tādai finanšu kontrolei, kas neietekmē tās neatkarību, un lai tai būtu atsevišķs publisks gada budžets, kas var būt daļa no kopējā valsts budžeta; * ieviešot Valsts kontroles revīzijas ziņojumā Nr.2.4.1-35/2017 par Latvijas Republikas 2017.gada pārskatu par valsts budžeta izpildi un par pašvaldību budžetiem sniegto ieteikumu **–** lai nodrošinātu pašvaldību budžetu efektīvu, kvalitatīvu un likumīgu sagatavošanas un izpildes procesu, Finanšu ministrijai iniciēt normatīvā regulējuma par pašvaldību pamatbudžetu un speciālo budžetu sakārtošanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojekta mērķis ir pilnveidot un efektivizēt valsts un pašvaldību budžetu plānošanas, sagatavošanas un izpildes uzskaites procesus:   * paredzot pašvaldības speciālā budžeta īpašiem mērķiem iezīmētu līdzekļu integrēšanu pašvaldības pamatbudžetā, tādējādi nodrošinot pašvaldību budžetu efektīvu, kvalitatīvu sagatavošanas un izpildes procesu; * nostiprināt Datu valsts inspekcijas neatkarības tiesības budžeta pieprasījumu sagatavošanā, ievērojot Vispārīgās datu aizsardzības regulas prasības, līdzīgi kā citām neatkarīgajām iestādēm; * pilnveidot valsts aizdevumu un galvojumu sniegšanas un uzraudzības procesus, uzsākot jaunu stratēģisku, sistēmisku pieeju un īstenojot drošu valsts finanšu vadību; * pagarināt pārejas posmu vidēja termiņa budžeta ietvara likumprojekta sagatavošanai kopā ar gadskārtējo valsts budžeta likumprojektu rudenī, ņemot vērā valsts pārvaldes nodokļu reformu, Valsts pārvaldes reformu plāna 2020 īstenošanu un nepieciešamību ieguldīt, lai turpinātu uzsākto reformu īstenošanu veselības aprūpes, izglītības, aizsardzības, iekšlietu un citās nozarēs, kā arī arvien aktuālos ģeopolitiskos riskus; * vienlaicīgi veikt tehniska rakstura grozījumus, pārceļot normas, kas gadu no gada atkārtojas gadskārtējos valsts budžeta likumos, uz Likuma par budžetu un finanšu vadību (turpmāk – LBFV) pamattekstu, kā arī nosacījumu par bezskaidras naudas norēķinu izmantošanu no vienreizēja tiesību akta – Ministru kabineta 1999.gada 16.decembra rīkojuma Nr.588 “Par skaidras naudas izmaksas ierobežošanu” uz LBFV pamattekstu, tādejādi nostiprinot jau pašreiz pastāvošo praksi un novēršot iespējamās dažādās Ministru kabineta 1999.gada 16. decembra rīkojuma Nr.588 “Par skaidras naudas izmaksas ierobežošanu” interpretācijas.   **Pašvaldības speciālā budžeta integrēšana pašvaldības pamatbudžetā:**  Valsts kontroles revīzijas ziņojumā Nr.2.4.1-35/2017 par Latvijas Republikas 2017.gada pārskatu par valsts budžeta izpildi un par pašvaldību budžetiem sniegts ieteikums **–** lai nodrošinātu pašvaldību budžetu efektīvu, kvalitatīvu un likumīgu sagatavošanas un izpildes procesu, Finanšu ministrijai iniciēt normatīvā regulējuma par pašvaldību pamatbudžetu un speciālo budžetu sakārtošanu. Tādējādi, lai mazinātu administratīvo slogu un novērstu neefektīvu cilvēkresursu un informācijas tehnoloģiju izmantošanu, likumprojekts paredz pašvaldības speciālā budžeta īpašiem mērķiem iezīmētu līdzekļu integrēšanu pašvaldības pamatbudžetā. Likumprojekts paredz grozījumus LBFV 3. pantā, kas nosaka, ka pašvaldību budžeti sastāv no pamatbudžeta un ziedojumiem un dāvinājumiem. Valsts budžets sastāv no pamatbudžeta, speciālā budžeta un ziedojumiem un dāvinājumiem. Ņemot vērā, ka nebūs vairs pašvaldību speciālā budžeta, savukārt valsts speciālais budžets ir atrunāts atsevišķā LBFV pantā, likumprojekts paredz no LBFV izslēgt terminu “Speciālais budžets” un tā skaidrojumu, precizēt terminus “Konsolidētais kopbudžets”, “Transferts” un to skaidrojumus, kā arī atbilstīgus grozījumus LBFV 8. pantā, nosakot, ka speciālais budžets ir valsts sociālajai apdrošināšanai paredzēta valsts budžeta daļa un izslēdzot 8. panta pirmās daļas 2. un 4. punktu, kuros ir atrunāti pašvaldību speciālā budžeta ieņēmumu veidi un ziedojumi vai dāvinājumi ar norādītu mērķi vai bez tā. Likumprojekts paredz, ka transferts ir budžetā īpaši iezīmētu līdzekļu pārskaitījums, ko var veikt viena līmeņa budžeta (piemēram pēc institucionālā, transferts no valsts pamatbudžeta uz valsts pamatbudžetu, no valsts speciālā budžeta uz valsts speciālo budžetu, no pašvaldības budžeta uz pašvaldības budžetu, no valsts budžeta daļēji finansētas atvasinātas publiskas personas budžeta uz valsts budžeta daļēji finansētas atvasinātas publiskas personas budžetu) ietvaros vai starp dažāda līmeņa budžetiem. Ņemot vērā, ka pašvaldībām turpmāk nebūs speciālā budžeta, likumprojekts paredz tehniskus grozījumus LBFV 7. panta pirmās daļas 1.punktā, svītrojot vārdus “īpašiem mērķiem iezīmētus”, izslēdzot 9. panta četrpadsmitās daļas 6. punktā vārdus “sociālās apdrošināšanas”, izslēdzot 27. panta otrajā un 2.3 daļā vārdu “speciālā”, izslēdzot 36. panta pirmās daļas 6.punktā vārdus “valsts sociālās apdrošināšanas”, izslēdzot 36. panta trešās daļas 2.punktā vārdus “valsts sociālās apdrošināšanas”, izslēdzot 36. panta piektajā daļā pēc vārda “pašvaldībām” vārdu “valsts”. Pēc likumprojekta pieņemšanas pašvaldības turpinās nodrošināt nodalītu uzskaiti īpašiem mērķiem iezīmētiem līdzekļiem (piemēram, kā mērķdotācijām, kas tiek saņemtas un uzskatītas pamatbudžetā), savukārt, gada pārskatam pastāv iespēja pievienot atsevišķu atskaites veidlapu par īpašiem mērķiem iezīmēto līdzekļu ieņēmumiem un izdevumiem, tādējādi nodrošinot pārskatu lietotājiem nepieciešamo informāciju. Lai pašvaldības varētu sagatavoties un veikt informācijas sistēmu pielāgošanas darbus, likumprojekts paredz pārejas noteikumu par to, ka normas par pašvaldību speciālo budžetu integrēšanu pašvaldību pamatbudžetos stājas spēkā ar 2020.gada 1.janvāri.  **Datu valsts inspekcijas statusa un tiesību nostiprināšana budžeta sagatavošanas un apstiprināšanas procesā līdzīgi kā neatkarīgajām iestādēm:**  Fizisko personu datu apstrādes likuma 3. panta pirmā daļa nosaka, ka Datu valsts inspekcija ir Ministru kabineta pārraudzībā esoša tiešās pārvaldes iestāde, kas ir datu uzraudzības iestāde datu regulas izpratnē un pilda datu regulā un šajā likumā noteiktos uzdevumus datu apstrādes jomā. Savukārt, minētā likuma 3. panta trešā un piektā daļa paredz, ka Datu valsts inspekcija savā darbībā ir neatkarīga,  Ministru kabinets institucionālo pārraudzību īsteno ar tieslietu ministra starpniecību. Pārraudzība neattiecas uz inspekcijai noteikto uzdevumu un tiesību īstenošanu, kā arī inspekcijas iekšējās organizācijas jautājumiem, tostarp iekšējo normatīvo aktu izdošanu, uzziņas sagatavošanu un lēmumiem, kuri attiecas uz inspekcijā nodarbinātajiem (piemēram, lēmumiem par nodarbināto pieņemšanu un atbrīvošanu no amata, pārcelšanu un tās saskaņošanu, nosūtīšanu komandējumā, disciplinārlietu ierosināšanu, izskatīšanu un disciplinārsodu piemērošanu). Vispārīgās datu aizsardzības regulas 52. panta 6. punktā ir noteikts, ka katrai dalībvalstij ir jānodrošina, lai katra uzraudzības iestāde būtu pakļauta tādai finanšu kontrolei, kas neietekmē tās neatkarību, un lai tai būtu atsevišķs publisks gada budžets, kas var būt daļa no kopējā valsts budžeta. Saskaņā ar Vispārīgās datu regulas prasībām Latvijai ir pienākums ziņot Eiropas Komisijai par visiem pasākumiem kas ir veikti, lai vairotu Datu valsts inspekcijas neatkarību.  Lai nodrošinātu Datu valsts inspekcijas tiesības piedalīties sava budžeta sagatavošanas un apstiprināšanas procesā pēc Fizisko personu datu apstrādes likuma un Vispārīgās datu aizsardzības regulas stāšanās spēkā, ir nepieciešams veikt grozījumus normatīvajos aktos, kas noteic kārtību valsts budžeta sagatavošanā un apstiprināšanā, nosakot Datu valsts inspekcijai tos pašus izņēmumus un tiesības, kas ir pārējām likumā jau iekļautajām neatkarīgajām iestādēm. Ņemot vērā esošo situāciju, ja Eiropas Komisija konstatēs, ka Vispārīgās datu aizsardzības regulas prasības netiek ievērotas pilnā apmērā, jo īpaši prasības par uzraudzības iestāžu neatkarības vairošanu, tad Eiropas Komisijai ir pilnas tiesības uzsākt pārkāpumu procedūru pret Latvijas Republiku, kas attiecīgi novedīs pie negatīva Eiropas Savienības tiesas sprieduma pret Latviju un attiecīgas Eiropas normatīvajos aktos paredzēto sankciju piemērošanas, tajā skaitā naudas sodu.  Ņemot vērā iepriekš minēto, likumprojekts paredz noteikt Datu valsts inspekcijai statusa izņēmumus un tiesības budžeta sagatavošanas un izskatīšanas procesā līdzīgi kā LBFV jau iekļautajām neatkarīgajām iestādēm. Likumprojekts paredz grozījumus LBFV 16.1 panta trešajā daļā, 16.2 panta astotajā daļā, 19. panta sestajā daļā, 20. panta 4.1  daļā un 21.panta otrajā daļā (17. punktā) un piektajā daļā (9. punktā), nosakot Datu valsts inspekcijai tiesības iesniegt priekšlikumus par prioritārajiem pasākumiem neatkarīgi no tā, vai nākamajos saimnieciskajos gados atbilstoši aktuālajām makroekonomiskās attīstības prognozēm būs pieejami līdzekļi prioritāro pasākumu finansēšanai, tiesības tikt uzklausītai, kad Ministru kabinets lemj par gadskārtējā valsts budžeta likumprojektu, vidēja termiņa budžeta ietvara likumprojektu vai to grozījumu projektiem. Datu valsts inspekcijas viedoklis tiks uzklausīts par maksimāli pieļaujamo valsts budžeta izdevumu kopējo apjomu iestādei un nodrošināta Datu valsts inspekcijas viedokļa un Ministru kabineta lēmuma pamatojuma iekļaušana Ministru kabineta sēdes protokolā, ko pievienos likumprojektam, virzot to uz Saeimu. Datu valsts inspekcijas budžeta pieprasījums līdzīgi kā citu neatkarīgo iestāžu pieprasījumi līdz gadskārtējā budžeta likuma projekta iesniegšanai Ministru kabinetam bez pieprasījuma iesniedzēja piekrišanas nebūs grozāms, Datu valsts inspekcijas iesniegtos budžeta pieprasījumus apkopos un Finanšu ministrijai nodos Tieslietu ministrija.  **Valsts aizdevumu un galvojumu izsniegšanas un uzraudzības procesu pilnveidošana, īstenojot drošu valsts finanšu vadību:**  Likumprojekts paredz grozījumus LBFV 36. pantā “Aizņēmuma vai aizdevuma pilnvarojums” un 37. pantā “Galvojumi”, kuru mērķis ir uzsākt jaunas stratēģiskas pieejas valsts aizdevumu un galvojumu sniegšanas un apkalpošanas procesu nodrošināšanai īstenošanu. Normatīvā regulējuma pilnveidojumi attiecībā uz valsts aizdevumu izsniegšanas un apkalpošanas procesiem ir nepieciešami, lai sekmīgi pildītu likumā par valsts budžetu kārtējam gadam aizdevumu limitu un veicinātu drošas valsts finanšu vadības īstenošanu. Tika secināts, ka nepieciešams skaidri noteikt tos gadījumus, tai skaitā ņemot vērā Eiropas Savienības tiesību aktos noteiktos, kad nebūtu pieļaujama saistību uzņemšanās no valsts puses, jo tas rada neattaisnotus riskus valsts budžetam (gan izsniedzot aizdevumus, gan sniedzot galvojumus). Kā arī vienlaikus, lai valsts aizdevumu pretendentiem būtu skaidri nosacījumi, pie kādiem var pretendēt uz valsts budžeta līdzekļu saņemšanu valsts aizdevumu veidā vai arī valsts vārdā sniegtiem galvojumiem. LBFV 36. panta spēkā esošā redakcija neparedz gadījumus, kuriem iestājoties, valsts aizdevuma piešķiršana varētu tikt atteikta. Šobrīd minētajā pantā nav atrunāti tiesiskie pamati valsts aizdevuma izsniegšanas atteikumam valsts aizdevuma ņēmējam. Lai nodrošinātu, ka valsts aizdevuma pretendentiem ir nepārprotami skaidri nosacījumi, pie kuriem ir iespējams pretendēt uz valsts aizdevuma saņemšanu vai pie kuriem valsts aizdevuma izsniegšana tiek atteikta, likumprojekts paredz LBFV I nodaļu “Likumā lietotie termini” papildināt ar tādiem jauniem terminiem kā “Aktīvu kopums”, “Nodrošinājums” un “Augsts nodrošinājums”. Valsts aizdevuma pretendentiem izprast nodrošinājuma un tā pietiekamības būtību ir ļoti svarīgi, jo nodrošinājums ir viens no kritērijiem, pēc kura tiek noteikts, vai valsts aizdevuma izsniegšana ir atbalstāma vai arī tā tiek atteikta. Līdz šim LBFV šādi termini netika izmantoti, jo LBFV nenoteica gadījumus, kuros valsts aizdevuma izsniegšana tiktu atteikta. Nodrošinājuma ietekme uz lēmuma pieņemšanu par valsts aizdevuma atteikšanu būs noteikta Ministru kabineta noteikumos par valsts aizdevumu izsniegšanas un apkalpošanas kārtību. Termins “aktīvu kopums” tiek ieviests, lai būtiski neierobežotu Eiropas Savienības fondu vai citas ārvalstu finanšu palīdzības līdzfinansētu projektu īstenošanu valsts aizdevuma pretendentiem, kuru īpašumā nav augsta nodrošinājuma un ir konstatēts vidējs vai vidēji zems aizdevuma atmaksas risks un tā rezultātā ir izstrādāti kritēriji, kuru īstenošanas gadījumā valsts aizdevums tiktu izsniegts. Valsts aizdevumu sniegšanas un apkalpošanas procesa nodrošināšanas pilnveidošanai, izslēdzot tādus gadījumus, kad aizdevums var tikt izsniegts tādiem subjektiem, kam tas nepienāktos pēc kredītspējas un nodrošinājuma attiecības pret pieprasītā valsts aizdevuma apmēru, likumprojekts paredz noteikt striktu regulējumu (tiesiskos atteikuma pamatus), kādos gadījumos valsts aizdevums netiks izsniegts. Vienlaikus ir nepieciešams uzsākt jaunas stratēģiskas pieejas valsts aizdevumu sniegšanas un apkalpošanas procesa nodrošināšanai īstenošanu. Jāņem vērā, ka, īstenojot valsts aizdevumu izsniegšanu atbilstoši šobrīd spēkā esošajam normatīvajam regulējumam, ir konstatēts, ka par kapitālsabiedrības, kurās pašvaldības daļa pamatkapitālā atsevišķi vai kopsummā pārsniedz 50 %, un vairāku pašvaldību veidotas kapitālsabiedrības, kurā pašvaldību daļa pamatkapitālā kopsummā pārsniedz 65 %, saistībām, lai varētu tikt sniegts pietiekams nodrošinājums, faktiski vienmēr tiek sniegts pašvaldības vai vairāku pašvaldību galvojums 100 %, kas ir optimāls risinājums un atbilst līguma pušu interesēm. Šāda veida nodrošinājums tiek vērtēts kā augsts, un tas sedz valsts aizdevuma atmaksas risku attiecībā pret valsts budžetu, līdz ar to nepastāv reāli riski saistību neizpildei. Tādējādi būtu nepieciešams šo risinājumu iestrādāt kā priekšnosacījumu valsts aizdevuma saņemšanai noteiktam aizņēmēju lokam.  Ņemot vērā, ka LBFV ir noteikts subjektu loks un mērķi, kam finanšu ministrs var izsniegt valsts aizdevumu, bet ir arī tieši piemērojami Eiropas Komisijas tiesību akti, kas ierobežo valsts aizdevuma piešķiršanu, ir nepieciešams noteikt arī gadījumus, kuros finanšu ministram ir pienākums atteikt valsts aizdevuma izsniegšanu. Šāds pants ir nepieciešams, lai potenciālais valsts aizdevuma ņēmējs jau sākotnēji ir informēts par gadījumiem, kuros valsts aizdevumu vispārējā (Ministra kabineta noteikumos paredzētajā) kārtībā saņemt nav iespējams. Līdz šim ir bijuši trīs gadījumi kuros aizņēmējs iesniedza pieteikumu, lai gan bija grūtībās nonācis un valsts aizdevums līdz cēloņu novēršanai netika izsniegts. Vienlaikus minētā norma ir attiecināma tikai uz valsts aizdevumu izsniegšanu vispārējā kārtībā. Likumprojektā iekļauts tikai nosacījums par grūtībās nonākušu komersantu, jo šādā gadījumā finanšu ministrs viennozīmīgi atsaka valsts aizdevuma izsniegšanu. Savukārt pārējos gadījumos, kad atbilstoši Eiropas Komisijas 2014. gada 17. jūnija Regulai Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu, varētu pastāvēt ierobežojumi valsts aizdevuma izsniegšanai, Valsts kase rīkojas atbilstoši Komercdarbības atbalsta kontroles likuma 10.pantā noteiktajam. Savukārt, ja grūtībās nonākušam uzņēmumam (kas, piemēram, atbilst Eiropas Komisijas 2014. gada 17. jūnija Regulai Nr. [651/2014](http://eur-lex.europa.eu/legal-content/LV/TXT/HTML/?uri=CELEX:32014R0651&from=EN), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu) būs nepieciešams saņemt valsts aizdevumu dabas katastrofu radīto zaudējumu atlīdzināšanai, darbības atjaunošanai, restrukturizācijai vai citiem Eiropas Komisijas normatīvajos aktos noteiktajiem mērķiem, tad valsts aizdevuma pretendents būs tiesīgs vērsties Ministru kabinetā, kas konkrēto situāciju izvērtēs atbilstoši nacionālajām un sabiedrības interesēm un pieņems lēmumu par valsts aizdevuma piešķiršanu vai atteikšanu saskaņā ar LBFV 7.1 daļā noteikto.  Līdz ar to likumprojekts paredz papildināt LBFV 36. pantu ar jaunu 5.4 daļu, kas nosaka gadījumus, kad finanšu ministram jāatsaka valsts aizdevuma izsniegšana, tas ir:  - ja valsts aizdevuma pretendents atbilstoši Eiropas Komisijas 2014.gada 17.jūnija Regulas Nr. [651/2014](http://eur-lex.europa.eu/legal-content/LV/TXT/HTML/?uri=CELEX:32014R0651&from=EN), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Regula 651/2014) 2. panta 18. daļas d) apakšpunktā noteiktajam ir kvalificējams kā grūtībās nonācis (izņemot gadījumus, ja tam tiek sniegts glābšanas vai pārstrukturēšanas, vai pagaidu pārstrukturēšanas atbalsts atbilstoši Eiropas Savienības aktiem komercdarbības atbalsta jomā);  - ja par kapitālsabiedrības, kurā pašvaldības daļa pamatkapitālā atsevišķi vai kopsummā pārsniedz 50 %, un vairāku pašvaldību veidotas kapitālsabiedrības, kurā pašvaldību daļa pamatkapitālā kopsummā pārsniedz 65 %, saistībām, kas izriet no valsts aizdevuma nav sniegts pašvaldības vai vairāku pašvaldību galvojums 100 % apmērā no valsts aizdevuma apmēra;  - ja kapitālsabiedrībai, kurā valsts daļa pamatkapitālā pārsniedz 50 %, zinātniskajam institūtam un augstskolai, kam ir noteikts atvasinātas publiskas personas statuss, ostas pārvaldei atbilstoši valsts aizdevumu izsniegšanas un apkalpošanas kārtībā noteiktajam ir konstatējams noteikta apmēra aizdevuma atmaksas risks:   * 1. paaugstināts valsts aizdevuma atmaksas risks,   2. vidējs valsts aizdevuma atmaksas risks, izņemot gadījumus, kad ir augsts augstas likviditātes nodrošinājums, vai, kad valsts aizdevumu ir plānots izmantot, lai īstenotu Eiropas Savienības fonda vai citas ārvalstu finanšu palīdzības līdzfinansētu projektu un kā nodrošinājums tiek sniegts aktīvu kopums,   3. vidēji zems valsts aizdevuma atmaksas risks, izņemot gadījumus, kad kā nodrošinājums tiek sniegts aktīvu kopums.   Likumprojekts paredz papildināt LBFV 36. pantu ar 7.¹ daļu, kas nosaka, ka Ministru kabinets ar atsevišķu lēmumu var uzdot finanšu ministram izsniegt valsts aizdevumu, nepiemērojot valsts aizdevumu izsniegšanas un apkalpošanas kārtību, kā arī gadījumos, ja izpildās 36. panta 5.4 daļas 2. vai 3. punktā minētie nosacījumi. Valsts aizdevuma izsniegšana un apkalpošana tiks veikta saskaņā ar Ministru kabineta lēmumu. Šīs tiesības finanšu ministrs drīkstēs izmantot, ja Saeima ar atsevišķu lēmumu ir piekritusi valsts aizdevumu sniegšanai. Nosacījumi formulēti ar mērķi, lai būtu skaidra un noteikta finanšu ministra rīcība valsts aizdevumu jomā.  Šobrīd spēkā esošā ar normatīvajiem aktiem noteiktā kārtība ir tāda, ka Ministru kabineta 2015.gada 30.jūnija noteikumu Nr.363 “Kārtība, kādā ministrijas un citas centrālās valsts iestādes iekļauj gadskārtējā valsts budžeta likumprojektā valsts aizdevumu pieprasījumus, un valsts aizdevumu izsniegšanas un apkalpošanas kārtība” 1.1 punkts nosaka, ka Ministru kabinets ar atsevišķu lēmumu var uzdot finanšu ministram izsniegt valsts aizdevumu. Finanšu ministrs valsts aizdevuma izsniegšanu, apkalpošanu un uzraudzību veic saskaņā ar Ministru kabineta lēmumu. Līdz ar to šādos gadījumos (ar Ministru kabineta atsevišķa lēmumu) valsts aizdevumu izsniegšanas vispārējā kārtība nav piemērojama. Tā kā norma par pilnvarojumu Ministru kabinetam noteikt valsts aizdevumu izsniegšanas vispārējo kārtību ir ietverta LBFV, hierarhijas un tiesiskas noteiktības apsvērumu dēļ ir nepieciešams normu par iespējamo izņēmuma speciālo kārtību ietvert likuma tekstā. Lai nodrošinātu atbilstību normatīvo aktu izstrādes prasībām un dublējošā normatīvā regulējuma izslēgšanu, tad izstrādājot jauno Ministru kabineta noteikumu projektu par valsts aizdevumu izsniegšanas un apkalpošanas kārtību, tajā netiks iekļauts uz LBFV pārnestais pilnvarojums par LBFV 7.1 daļā noteiktajām tiesībām Ministru kabinetam ar atsevišķu lēmumu uzdot finanšu ministram izsniegt valsts aizdevumu, nepiemērojot valsts aizdevumu izsniegšanas un apkalpošanas kārtību.  No aizdevēja (finanšu ministra) puses izvirzāmos nosacījumus var noteikt, ņemot vērā valdības (Ministru kabineta) ieskatā stratēģiski atbalstāmu un nozīmīgu projektu īstenošanu un investīciju veikšanu, kas ne vienmēr var atbilst noteiktajai vispārīgajai kārtībai. Papildus jāņem vērā potenciālo aizdevumu pieprasījumu izskatīšanā konstatējamie apstākļi, kuru rezultātā var nākties izskatīt arī tādus aspektus, kā valsts drošības un reputācijas jautājumi un šādā gadījumā valsts aizdevuma pieprasījuma izskatīšanā var būt nepieciešams piesaistīt arī citu ministriju atbildības jomās esošus resursus. Pamatots risinājums šādās situācijās, lai tiktu ievērotas kopējās valsts intereses, būtu šādu darījumu veikšanu izskatīt individuālā un speciālā kārtībā, iesaistoties visām atbildīgajām institūcijām.  Attiecības starp pusēm pēc valsts aizdevuma piešķiršanas šādā gadījumā regulē starp pusēm noslēgts civiltiesisks aizdevuma līgums (kā tas ir arī vispārējā kārtībā) un tieši ar šī līguma nosacījumiem, kuri tiktu izskatīti Ministru kabinetā, var uzlikt nosacījumus, kas ir saistoši aizņēmējam. Tādējādi ar šāda normatīvā regulējuma iestrādāšanu, tiktu ievērotas valsts intereses gan potenciālo investīciju veicināšanā, gan vienlaikus tiktu aizsargāta valsts reputācija un finanšu drošība.  Pēc likumprojekta pieņemšanas izskatīšanai uz Ministru kabinetu tiks virzīts jauns noteikumu projekts par valsts aizdevumu izsniegšanas un apkalpošanas kārtību (kas aizstās šobrīd spēkā esošos Ministru kabineta 2015.gada 30.jūnija noteikumus Nr.363 “Kārtība, kādā ministrijas un citas centrālās valsts iestādes iekļauj gadskārtējā valsts budžeta likumprojektā valsts aizdevumu pieprasījumus, un valsts aizdevumu izsniegšanas un apkalpošanas kārtība”). Minētā noteikumu projektā tiks noteikta atvieglota dokumentācijas iesniegšanas kārtība pašvaldību kapitālsabiedrībām, ar kā valsts aizdevuma nodrošinājumu sniegtu pašvaldības galvojumu. Minētais būtiski samazinās administratīvo slogu un tā rezultātā konkrētajam valsts aizdevuma pretendentu lokam darīs pieejamāku valsts aizdevuma saņemšanu projektu īstenošanai. Tiek plānots, ka Ministru kabinets līdz 2019.gada 31.augustam izdod 36. panta ceturtajā daļā paredzētos noteikumus jaunā redakcijā. Līdz minēto noteikumu izdošanai būs piemērojami Ministru kabineta 2015.gada 30.jūnija noteikumi Nr.363 “Kārtība, kādā ministrijas un citas centrālās valsts iestādes iekļauj gadskārtējā valsts budžeta likumprojektā valsts aizdevumu pieprasījumus, un valsts aizdevumu izsniegšanas un apkalpošanas kārtība”.  Lai nodrošinātu vienotu pieeju attiecībā par kritērijiem, kuru iestāšanās gadījumā valsts finanšu ministra personā neuzņemas saistības valsts vārdā sniegto galvojumu izsniegšanas un apkalpošanas procesam, ir nepieciešami grozījumi LBFV 37. pantā par galvojumiem. Tādējādi likumprojekts paredz LBFV 37. panta otro daļu izteikt jaunā redakcijā, nosakot, ka valsts galvojumu nesniedz, ja pastāv vismaz viens no šādiem nosacījumiem:  1) valsts galvotā aizdevuma pretendents atbilstoši Eiropas Komisijas 2014.gada 17.jūnija Regulas Nr. 651/2014 2. panta 18. daļā noteiktajam ir kvalificējams kā grūtībās nonācis, izņemot gadījumus, ja tam tiek sniegts glābšanas vai pārstrukturēšanas, vai pagaidu pārstrukturēšanas atbalsts atbilstoši Eiropas Savienības aktiem komercdarbības atbalsta jomā;  2) galvojuma pretendents, par kura saistībām jau iepriekš bija valsts vārdā sniegts galvojums vai valsts aizdevums, ir pārkāpis noteikto galvojumu vai valsts aizdevumu sniegšanas un uzraudzības kārtību;  3) ja galvojuma pretendentam atbilstoši galvojumu sniegšanas un uzraudzības kārtībā noteiktajam ir:   * 1. paaugstināts valsts galvotā aizdevuma atmaksas risks,   2. vidējs valsts galvotā aizdevuma atmaksas risks, izņemot gadījumus, kad ir augsts augstas likviditātes nodrošinājums vai, kad valsts galvoto aizdevumu ir plānots izmantot, lai īstenotu Eiropas Savienības fonda vai citas ārvalstu finanšu palīdzības līdzfinansētu projektu un kā nodrošinājums tiek sniegts aktīvu kopums,   3. vidēji zems valsts galvotā aizdevuma atmaksas risks, izņemot gadījumus, kad kā nodrošinājums tiek sniegts aktīvu kopums,   4) galvojuma pretendents līdz kārtējā saimnieciskā gada 1. novembrim nav iesniedzis visus galvojuma saņemšanai nepieciešamos dokumentus un pieprasīto papildu informāciju vai, ja iesniegtā informācija ir nepilnīga vai nekorekta. (Saskaņā ar spēkā esošo normatīvo regulējumu konkrēts galvojumu pretendentu projektu saraksts tiek apstiprināts, pieņemot ikgadējo valsts budžeta likumu[[1]](#footnote-1), savukārt valsts aizdevumus izsniedz bez apstiprināta saraksta, tikai iekļaujoties ikgadējā budžeta noteiktā valsts aizdevumu limitā. Pastāv iespēja saņemt valsts aizdevumu arī nākamajā budžeta gadā. Tādējādi attiecībā uz valsts galvojumiem ir nepieciešams noteikt laika grafiku, lai ikgadējā budžetā paredzētos galvojumus būtu iespējams arī izsniegt attiecīgajā laika periodā, tai skaitā, lai tiktu iesniegta visa nepieciešamā dokumentācija, un tā būtu pilnvērtīga un korekta. Pamatojoties uz iepriekš minētiem argumentiem, tas tiek noteikts likumprojektā kā valsts galvojuma atteikuma tiesiskais pamats).  Ņemot vērā, ka likums “Par pašvaldību budžetiem” pilnvaro pašvaldības sniegt galvojumu par saistībām, kuras uzņemas pašvaldību kapitālsabiedrības,  kurās attiecīgās pašvaldības kapitāla daļa pārsniedz 50 %, vai arī vairāku pašvaldību veidotai kapitālsabiedrībai, kurā pašvaldību kapitāla daļu summa pārsniedz 65 %, lai mazinātu administratīvo slogu un izslēgtu situācijas, ka valsts pārgalvo pašvaldību sniegtus galvojumus, ir precizēta LBFV 37. panta pirmās daļas 1.punkta redakcija, izslēdzot pašvaldību kapitālsabiedrības. Nav nepieciešams paredzēt valsts galvojumus subjektiem, par kuru saistībām var sniegt pašvaldību, kas ir atvasināta publiska persona, galvojumus. Pēc grozījumu pieņemšanas pašvaldību kapitālsabiedrības nevarēs saņemt valsts vārdā sniegtus galvojumus, taču tām paliek iespēja kā līdz šim saņemt pašvaldību galvojumus, kas no finanšu risku viedokļa ir drošs saistību izpildes nodrošinājums. Izsniedzot pašvaldību kapitālsabiedrībām valsts aizdevumus, Valsts kase kā saistību izpildes garantiju saņem pašvaldības galvojumu.  Tā kā tiek veikti grozījumi valsts galvojumu sniegšanas procesā, tad nepieciešams veikt atbilstīgus grozījumus Ministru kabineta noteiktajā galvojumu sniegšanas un uzraudzības kārtībā (šobrīd spēkā esošie Ministru kabineta 2014.gada 8.jūlija noteikumi Nr.391 “Kārtība, kādā gadskārtējā valsts budžeta likumprojektā iekļauj pieprasījumus valsts vārdā sniedzamajiem galvojumiem, un galvojumu sniegšanas un uzraudzības kārtība”). Plānots, ka Ministru kabinets līdz 2019.gada 31.decembrim sagatavo grozījumus Ministru kabineta 2014.gada 8.jūlija noteikumos Nr.391 “Kārtība, kādā gadskārtējā valsts budžeta likumprojektā iekļauj pieprasījumus valsts vārdā sniedzamajiem galvojumiem, un galvojumu sniegšanas un uzraudzības kārtība”.  Ja LBFV netiek veiktas attiecīgās izmaiņas, tad arī nevarēs nepieciešamos pilnveidojumus iestrādāt normatīvajos aktos, kas regulē konkrētos darījumu veidus un to tiesiskos pamatus, un uzsākt jaunās pilnveidotās stratēģiskās pieejas īstenošanu.  Valsts kase, attīstot e-pakalpojumus, paredz pilnveidot valsts aizdevuma apkalpošanas procesu, tai skaitā aizdevuma atmaksas procesu. Paredzēts, ka Valsts kase nodrošinās valsts aizdevuma atmaksas summas ieturēšanu no aizņēmēja konta atbilstoši aizdevuma līgumā noteiktajiem nosacījumiem, kas būtu ērts pakalpojums aizņēmējam. Lai nodrošinātu Valsts kases plānotā pilnveidošanas risinājuma īstenošanu, pamatnosacījums ir konts Valsts kasē, kas tiek izmantots valsts aizdevuma atmaksai. Likumprojekts paredz grozījumu LBFV 27. panta pirmās daļas sestajā teikumā, nosakot, ka arī valsts aizdevuma atmaksai aizņēmējs kontu atver tikai Valsts kasē, ja normatīvajos aktos nav noteikts citādi. Likumprojekts paredz pārejas noteikumu, kas nosaka kā obligātu prasību valsts aizdevuma atmaksu veikt no šādam mērķim atvērta konta Valsts kasē ne vēlāk kā ar 2020.gada 1.janvāri.  Spēkā esošajā LBFV 27. pantā sestajā daļā ir uzskaitīti subjekti, kam noteiktā kārtībā ir tiesības veikt elektroniskās informācijas apmaiņu ar Valsts kasi. Tomēr Valsts kases nodrošinātos e-pakalpojumus saskaņā ar citiem normatīvajiem aktiem jau šobrīd ir tiesības izmantot plašākam subjektu lokam nekā uzskaitīts 27. panta sestajā daļā. Tās ir fiziskas personas, biedrības, nodibinājumi, reliģiskās organizācijas, komersanti, kas izmanto ePārskatus, lai iesniegtu pārskatus par valsts budžeta līdzekļu izlietojumu. Lai nodrošinātu tiesisko pamatu, ka Valsts kases nodrošinātos e-pakalpojumus saskaņā ar LBFV var izmantot plašāks subjektu loks nekā to šobrīd nosaka LBFV 27. panta sestā daļa  un kuru tiesības izriet vai nākotnē var izrietēt no citiem spēkā esošajiem normatīvajiem aktiem, tad LBFV 27. panta sestā daļa tiek izteikta jaunā redakcijā, izslēdzot konkrētu subjektu uzskaitījumu, taču saglabājot normā ietvertā pilnvarojuma būtību. Likumprojekts paredz pārejas noteikumu, kas nosaka, ka līdz 2019.gada 1.septembrim Ministru kabineta 2018.gada 18.decembra noteikumi Nr.804 “Kārtība, kādā Valsts kase nodrošina elektronisko informācijas apmaiņu” tiek izdoti jaunā redakcijā.  **Pārejas posma pagarināšana vidēja termiņa budžeta ietvara likumprojekta sagatavošanai kopā ar gadskārtējā valsts budžeta likumprojektu rudenī:**  Šobrīd LBFV pārejas noteikumu 66. un 67. punkts paredz, ka līdz 2019.gada 31.decembrim Ministru kabinets vidēja termiņa budžeta ietvara likuma projektu sagatavo un iesniedz Saeimai kopā ar gadskārtējo valsts budžeta likuma projektu. Savukārt budžeta sagatavošanas grafika projektu finanšu ministrs Ministru kabinetam iesniedz līdz kārtējā gada 1.martam. Pēc minētā datuma vidēja termiņa budžeta ietvara likuma projektu būtu jāsagatavo un jāapstiprina pavasarī. Likumprojekts paredz pagarināt pārejas posmu vidēja termiņa budžeta ietvara likuma projekta sagatavošanai kopā ar gadskārtējā valsts budžeta likuma projektu rudenī līdz 2022.gada 31.decembrim, ņemot vērā uzsākto īstenot valsts pārvaldes nodokļu reformu (2017.gada 28.jūlijā Saeima pieņēma nodokļu reformas likumprojektu paketi, kurā ietvertās izmaiņas radīja būtisku fiskālo ietekmi uz publiskajām finansēm vidējā termiņā), Valsts pārvaldes reformu plāna 2020 īstenošanu, kā arī arvien aktuālos ģeopolitiskos riskus. Vēl joprojām vērojams, ka nepieciešamība ieguldīt nozarēs maksimālos valsts attīstībai prognozējamos līdzekļus augstas prioritātes jautājumu risināšanai, tai skaitā turpinot izglītības, veselības aprūpes, iekšlietu, tieslietu jomā uzsāktās reformas, atsver vajadzību noteikt piesardzīgākus maksimāli pieļaujamos izdevumus vidējam termiņam. Likumprojekts paredz pārejas 66., 67. un 68. punktā skaitļus un vārdus “no 2020.gada 1.janvāra” aizstāt ar skaitļiem un vārdiem “no 2023.gada 1.janvāra” un skaitļus un vārdus “līdz 2019.gada 31.decembrim” aizstāt ar skaitļiem un vārdiem “līdz 2022.gada 31.decembrim”.  **Normas, kas gadu no gada atkārtojas gadskārtējā valsts budžeta likumā, pārceltas uz LBFV pamattekstu:**  Ņemot vērā pēdējo gadu laikā izveidojušos gadskārtējā valsts budžeta likumprojekta sagatavošanas praksi un ievērojot Tieslietu ministrijas informatīvo ziņojumu “Priekšlikumi ārējo normatīvo aktu grozījumu skaita un apjoma samazināšanai”[[2]](#footnote-2) (3.2.sadaļas “Pastāvīgi veicamie uzdevumi” 6. un 7.punkts), kā arī turpinot mazināt administratīvo slogu saskaņā ar Valsts pārvaldes reformu plānu 2020, tika identificēta nepieciešamība normas, kas gadu no gada atkārtojās gadskārtējos valsts budžeta likumos, pārcelt uz LBFV pamattekstu. Tādējādi likumprojekts paredz tehniska rakstura grozījumus LBFV:  - 9. pantā par finanšu ministra tiesībām veikt apropriāciju pārdales, ievērojot konkrētus nosacījumus, izslēdzot 9.panta trīspadsmitās daļas 1. punkta otro teikumu (t.i. atsauci, ka gadskārtējais valsts budžeta likums ietver nosacījumus, ko finanšu ministrs ievēro, lemjot par apropriācijas pārdali), 13.1 daļu papildinot ar 5. punktu, 9. pantu papildinot ar 13.2, 13.3, 13.4 , 17. un 18. daļu. 9.panta 13.2 daļaspirmais punkts paredz,ka ar finanšu ministra atļauju veiktais kopējais pārdales apjoms starp pamatbudžeta programmām (apakšprogrammām) no gada sākuma nedrīkst izraisīt katras atsevišķās programmas (apakšprogrammas) palielinājumu, kas vienlaikus būtu lielāks par pieciem procentiem no programmai (apakšprogrammai) apstiprinātās gada apropriācijas apjoma un pārsniedz vērtību 100 000 *euro*. Ministru kabineta un Saeimas Budžeta komisijas atļauja būtu nepieciešama tām apropriāciju pārdalēm, kas kumulatīvi no gada sākuma izraisīs katras atsevišķās budžeta programmas (apakšprogrammas) palielinājumu, kas vienlaikus būtu lielāks par 5 procentiem no programmai (apakšprogrammai) apstiprinātās gada apropriācijas apjoma un pārsniedz vērtību 100 000 *euro*. Ja nosacījumi neizpildās vai izpildās tikai viens no nosacījumiem, tad apropriācijas pārdalei Ministru kabineta un Saeimas Budžeta komisijas atļauja nav nepieciešama. Tādējādi tiktu nodrošināta starptautiski atzīta labā prakse, ka likumdevējs lemj par būtiskām novirzēm no sākotnēji apstiprinātā budžeta, savukārt budžeta izpildītājiem attiecīgajos gadījumos mazinātos administratīvais slogs.  *Piemērs Nr.1*: valsts budžeta apakšprogrammai ar gadskārtējā valsts budžeta likumā plānotajiem kopējiem izdevumiem 500 000 *euro* apmērā (5% = 25 000 *euro*), nozares ministrija lūdz veikt apropriāciju palielinājumus:   |  |  |  |  |  | | --- | --- | --- | --- | --- | | Nr.  p.k. | Pārdales summa vienā  reizē uz konkrēto  apakšprogrammu | Vai precizētais plāns ai izmaiņām pret gada sākumu pārsniegs šādu vērtību? | | Lēmumu par apropriācijas pārdali pieņem: | | 5% | 100 000 | | 1. | 10 000 | nē | nē | Finanšu ministrs | | 2. | 35 000 | jā | nē | Finanšu ministrs | | 3. | 70 000 | jā | jā | MK un Saeimas komisija |     No iepriekš sniegtā piemēra secināms, ka līdz ko nozares ministrija ar finanšu ministra atļauju valsts budžeta apakšprogrammā ir lūgusi veikt apropriāciju pārdales, kas kumulatīvi pārsniedz 5% no gadskārtējā valsts budžeta likumā apstiprinātās apropriācijas uz gada sākumu un vienlaikus pārsniedz 100 000 *euro*, jautājumu jāskata MK un Saeimas komisijai (darbojas abu nosacījumu vienlaikus iestāšanās princips).  *Piemērs Nr.2*: valsts budžeta apakšprogrammai ar gadskārtējā valsts budžeta likumā plānotajiem kopējiem izdevumiem 10 000 000 *euro* apmērā (5% = 500 000 *euro*), nozares ministrija lūdz veikt apropriāciju palielinājumus:   |  |  |  |  |  | | --- | --- | --- | --- | --- | | Nr.  p.k. | Pārdales summa vienā  reizē uz konkrēto  apakšprogrammu | Vai precizētais plāns ai izmaiņām pret gada sākumu pārsniegs šādu vērtību? | | Lēmumu par apropriācijas pārdali pieņem: | | 5% | 100 000 | | 1. | 450 000 | nē | jā | Finanšu ministrs | | 2. | 20 000 | nē | jā | Finanšu ministrs | | 3. | 80 000 | jā | jā | MK un Saeimas komisija |   - likumprojekts paredz papildināt LBFV 9. pantu ar deviņpadsmito daļu, kas paredz finanšu ministram tiesības, informējot par to Saeimu, palielināt apropriāciju ministrijai vai citai centrālajai valsts iestādei, kas ir kapitāla daļu turētāja attiecīgajā kapitālsabiedrībā, finansēšanas klasifikācijas kategoriju kodiem, lai veiktu ieguldījumu valsts izšķirošajā ietekmē esošo kapitālsabiedrību pamatkapitālā svarīgu valstisku funkciju nodrošināšanai vai tautsaimniecības attīstības veicināšanai. Šādu apropriācijas palielināšanu var veikt, ja ir pieņemts attiecīgs Ministru kabineta lēmums un apropriācijas palielināšanai nav negatīvas ietekmes uz vispārējās valdības budžeta bilanci nominālajā izteiksmē atbilstoši Eiropas nacionālo un reģionālo kontu sistēmas Eiropas Savienībā metodoloģijai. Minēto normu nepieciešamas nostiprināt, ņemot vērā praksi līdz šim, piemēram, 2016.gadā tika veikta apropriācijas pārdale, lai ieguldītu VSIA “Paula Stradiņa klīniskā universitātes slimnīca” pamatkapitālā, jaunā A korpusa 1.kārtas būvniecības pabeigšanai, lai nodrošinātu būvniecības līguma saistību izpildi. 2017.gadā, veicot ieguldījumu pamatkapitālā, līdzekļi piešķirti VSIA "Paula Stradiņa klīniskā universitātes slimnīca" un SIA "Rīgas Austrumu klīniskā universitātes slimnīca" norēķiniem par iepriekšējā periodā sniegtajiem pakalpojumiem un iegādātajām precēm, lai nodrošinātu nepārtrauktu terciāro veselības aprūpes pakalpojumu sniegšanu pacientiem un stabilu finanšu situāciju slimnīcās. Likumprojekts paredz tehniski precizēt LBFV 34.1 panta pirmo, paredzot atrunu, ka valsts budžeta naudas līdzekļu ieguldīšana finanšu sektorā, kā arī valsts izšķirošajā ietekmē esošajās kapitālsabiedrībās var tikt veikta saskaņā ar gadskārtējo valsts budžeta likumu, izņemot iepriekš minēto jauno 9. panta deviņpadsmito daļu;  - 9.1 pantā, aizstājot pirmajā daļā vārdus “Gadskārtējā valsts budžeta likumā nosaka apropriācijas rezervi” ar vārdiem “Apropriācijas rezervi plāno gadskārtējā valsts budžeta likumā atsevišķā budžeta programmā”, izsakot otro daļu citā redakcijā, nosakot finanšu ministram tiesības gadskārtējā valsts budžeta likumā noteikto apropriācijas rezervi pārdalīt ministrijām un citām centrālajām valsts iestādēm sadalījumā pa programmām, apakšprogrammām un izdevumu kodiem atbilstoši ekonomiskajām kategorijām, papildinot ar 2.1 daļu un paredzot, ka gadskārtējā valsts budžeta likumā var noteikt apropriācijas rezerves izmantošanas noteikumus papildus otrajā daļā minētajam, kā arī nosakot ministrijām un citām centrālām valsts iestādēm apropriācijas rezerves izmantošanas nosacījumus, ņemot vērā īstenoto praksi (tiek paredzēts, ka arī no valsts budžeta finansētu projektu uzturēšanai varēs izmantot apropriācijas rezervi, ja par to būs ticis pieņemts attiecīgs Ministru kabineta lēmums, kā arī Eiropas Savienības politiku instrumentu un pārējās ārvalstu finanšu palīdzības līdzfinansēto projektu ietvaros īstenoto informācijas un komunikāciju tehnoloģiju projektu uzturēšanai atbilstoši noslēgtiem līgumiem, citiem pamatojuma dokumentiem un aprēķiniem par informācijas sistēmām nepieciešamajiem uzturēšanas izdevumiem, pievienojot Vides aizsardzības un reģionālās attīstības ministrijas atzinumu, Vides aizsardzības un reģionālās attīstības ministrijas atzinums būs nepieciešamas arī tad, ja informācijas un komunikāciju tehnoloģiju projekts īstenots no valsts pamatbudžeta līdzekļiem), izslēgt ceturto, piekto un sesto daļu (sestajai daļai nav juridiskās slodzes, jo Ministru kabineta 2018.gada 17.jūlija noteikumu Nr.421 “Kārtība, kādā veic gadskārtējā valsts budžeta likumā noteiktās apropriācijas izmaiņas” 11.punkts atrunā pieprasījuma iesniedzējas ministrijas vienošanās procesu ar Finanšu ministriju, šādu tehniskas dabas jautājumu nav nepieciešams atrunāt likuma līmenī);  - 12. pantā, papildinot to ar 3.1 daļu un nosakot finanšu ministram tiesības palielināt gadskārtējā valsts budžeta likumā noteikto apropriāciju līdzekļiem neparedzētiem gadījumiem ārkārtas situāciju novēršanai un palielinājumu ierobežojumu % apmērā no gadskārtējā valsts budžeta likumā noteiktās iekšzemes kopprodukta prognozes apjoma;  - 24. panta otrajā daļā, papildinot to ar budžeta izpildītāju atbildību par valsts budžeta programmu, apakšprogrammu un pasākumu tāmju sagatavošanu un apstiprināšanu;  - 25. pantā, papildinot to ar informāciju par ministrijas un citas centrālās valsts iestādes ieņēmumu par veikto darbību ieskaitīšanu pamatbudžeta ieņēmumu kontos gadskārtējā valsts budžeta likumā plānotajā apjomā nodrošināšanu.  **Citi nepieciešamie un tehniskie grozījumi:**  - tā kā ir mainījusies pieeja un turpmāk asignējumi tiks piešķirti saimnieciskajam gadam nevis pa mēnešiem, likumprojekts paredz tehniski precizēt LBFV lietoto terminu “Asignējuma aizkavēšana” un “Asignējuma samazināšana” skaidrojumu. Asignējuma aizkavēšana — valsts budžeta asignējuma ierobežošana noteiktā apjomā, nemainot kopējo asignējuma apjomu saimnieciskajam gadam. Savukārt, asignējuma samazināšana — valsts budžeta asignējuma ierobežošana noteiktā apjomā, samazinot kopējo asignējuma apjomu saimnieciskajam gadam;  - atbilstoši Pašvaldību finanšu izlīdzināšanas likuma 10. panta pirmajai daļai iemaksas pašvaldību finanšu izlīdzināšanas fondā veic Valsts kase no gadskārtējā valsts budžeta likumā pašvaldību budžetiem noteiktās iedzīvotāju ienākuma nodokļa ieņēmumu sadalījuma daļas. Šobrīd nav tādu pašvaldību, kas pašas veic iemaksas Valsts kasē, tādējādi likumprojekts paredz izslēgt no LBFV 47. panta ceturto daļu;  - 2018.gada 25.oktobrī tika pieņemts likums "Grozījumi likumā "Par tiesu varu"", atbilstoši kuram no 2019.gada 1.jūnija tiks īstenota zemesgrāmatu nodaļu tiesnešu integrācijas reforma. Proti, ar 2019.gada 1.jūniju zemesgrāmatu nodaļu tiesneši tiks integrēti rajona (pilsētas) tiesas sastāvā, un zemesgrāmatu nodaļas kā patstāvīgas rajona (pilsētas) tiesas struktūrvienības tiks likvidētas. Ievērojot minēto, LBFV ir nepieciešams izdarīt grozījumus, izslēdzot regulējumu par zemesgrāmatu nodaļu kā patstāvīgu rajona (pilsētas) tiesas struktūrvienību, kā arī paredzēt, ka šie grozījumi stāsies spēkā 2019.gada 1.jūnijā. Saskaņā ar iepriekš minēto likumu "Grozījumi likumā "Par tiesu varu"" turpmāk tiesību nostiprināšana būs piekritīga rajona (pilsētas) tiesai. Tādējādi budžeta pieprasījumi, kā arī priekšlikumi par prioritāriem pasākumiem attiecīgās funkcijas nodrošināšanai turpmāk būs iekļaujami rajonu (pilsētu) tiesu budžeta pieprasījumos un rajonu (pilsētu) tiesu priekšlikumos par prioritāriem pasākumiem. Likumprojekts paredz ar 2019.gada 1.jūniju izslēgt no LBFV 16.1 panta trešās daļas vārdus “zemesgrāmatu nodaļu”, 19. panta sestās daļas pirmā un trešā teikuma vārdus “Zemesgrāmatu nodaļu” un no 21. panta piektās daļas 9.punkta vārdus “zemesgrāmatu nodaļu”;  - LBFV 46. panta piektā daļa nosaka, ka ministrijas un citas centrālās valsts iestādes ir atbildīgas par gadskārtējā valsts budžeta likumā noteiktās apropriācijas izpildes kontroles sistēmas izveidi un par Valsts kases norēķinu kontos ieskaitīto valsts budžeta līdzekļu izlietojuma kontroli atbilstoši paredzētajiem mērķiem. Atbilstoši Ministru kabineta 2015.gada 17.marta noteikumu Nr.130 “Noteikumi par valsts budžeta līdzekļu plānošanu Eiropas Savienības struktūrfondu un Kohēzijas fonda projektu īstenošanai un maksājumu veikšanu 2014.–2020.gada plānošanas periodā” 15.2. apakšpunktam norēķinu konts var tikt atvērts arī kredītiestādē, kā arī, lai veicinātu iestāžu vadītāju atbildību, koncentrējoties tieši uz mērķa sasniegšanu, nepieciešams tehnisks precizējums, izslēdzot no LBFV 46. panta piektās daļas vārdus “par Valsts kases norēķinu kontos ieskaitīto”;  - šobrīd vēl joprojām formāli ir spēkā Ministru kabineta 1999.gada 16.decembra rīkojums Nr.588 “Par skaidras naudas izmaksas ierobežošanu”, lai arī faktiski visas tiešās valsts pārvaldes iestādes to jau ir izpildījušas un nodrošina amatpersonām un darbiniekiem darba samaksas izmaksu, izmantojot bezskaidras naudas norēķinus. Tomēr praksē ir konstatēta atšķirīga Ministru kabineta 1999.gada 16.decembra rīkojuma Nr.588 “Par skaidras naudas izmaksas ierobežošanu” 2.3. apakšpunkta piemērošanas prakse un interpretācija. Ir iestādes, kas bezskaidros norēķinus uzskata par pašsaprotamu, un tādas iestādes, kurām nav pārliecības, vai persona nevar pieprasīt algas izmaksu skaidrā naudā. Lai novērstu praksē konstatētas atšķirības un dažādās interpretācijas, nepieciešams bezskaidras naudas maksājumu principu nostiprināt LBFV pamattekstā. Likumprojekts paredz LBFV 27. pantu papildināt ar septīto daļu, nosakot, ka valsts budžeta iestādes atlīdzības izmaksu un iestāžu komandējumu izdevumu samaksu veic, izmantojot bezskaidras naudas norēķinus. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Valsts kase un Tieslietu ministrija. |
| 4. | Cita informācija | Likumprojektā ietverto pilnveidoto regulējumu paredzēts piemērot, sagatavojot likumprojektu "Par vidēja termiņa budžeta ietvaru 2019., 2020. un 2021. gadam" un likumprojektu "Par valsts budžetu 2019.gadam" un tā paskaidrojumus, īstenojot valsts aizdevumu un galvojumu sniegšanas, apkalpošanas un uzraudzības procesus. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Visas nozaru ministrijas, ministriju padotības iestādes, citas centrālās valsts iestādes un pašvaldības.  Potenciālie pretendenti valsts aizdevumu (pašvaldības, valsts speciālā budžeta izpildītāji, kapitālsabiedrības, kurās valsts vai pašvaldības daļa pamatkapitālā atsevišķi vai kopsummā pārsniedz 50 %, un vairāku pašvaldību veidotas kapitālsabiedrības, kurās pašvaldību daļa pamatkapitālā kopsummā pārsniedz 65 %, kā arī tie zinātniskie institūti un augstskolas, kam ir noteikts atvasinātas publiskas personas statuss, ostu pārvaldes) un valsts vārdā sniegto galvojumu saņemšanai (valsts kapitālsabiedrības, komercdarbības atbalsta programmu īstenotāji, studiju un studējošo kredīta saņēmēji). |
| 2. | Tiesiskā regulējuma ietekme uz tautsaimniecību un administratīvo slogu | Likumprojektā minēto pasākumu īstenošana, jau sākot ar tā spēkā stāšanās brīdi sekmēs administratīvā sloga mazināšanu, piemēram, atsakoties no morāli novecojušām lietām, budžeta iestādēm būs iespēja efektīvāk izmantot cilvēkresursus, ļaujot lielāku uzmanību pievērst analītiskajam darbam. Pašvaldības speciālā budžeta īpašiem mērķiem iezīmētu līdzekļu integrēšana pašvaldības pamatbudžetā, sākot ar 2020.gada 1.janvāri, mazinās administratīvo slogu un nodrošinās pašvaldību budžetu efektīvu, kvalitatīvu sagatavošanas un izpildes uzskaites procesu, vienlaikus nodrošinot pārskatu lietotājiem caurskatāmu nepieciešamo informāciju.  Pilnveidojot normatīvo bāzi, atvieglota dokumentācijas iesniegšanas kārtība pašvaldību kapitālsabiedrībām, ar kā valsts aizdevuma nodrošinājumu sniegtu pašvaldības galvojumu. Minētais būtiski samazinās administratīvo slogu un tā rezultātā konkrētajam valsts aizdevuma pretendentu lokam darīs pieejamāku valsts aizdevuma saņemšanu projektu īstenošanai. Pilnveidots valsts aizdevuma apkalpošanas process, tai skaitā aizdevuma atmaksas process. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2019. | | Turpmākie trīs gadi (*euro*) | | | | |
| 2020. | | 2021. | | 2022. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+1 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+2 gadam | izmaiņas, salīdzinot ar vidēja termiņa budžeta ietvaru n+2 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | 0 | 0 | 0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Likumprojekts šo jomu neskar. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Likumprojekts šo jomu neskar. | | | | | | |
| 8. Cita informācija | Likumprojekts satur gadskārtējā valsts budžeta likumprojekta sagatavošanas procesu un gadskārtējā valsts budžeta likuma izpildes procesu regulējošās normas, kuru spēkā stāšanās nepieciešama un plānota jaunajā budžeta ciklā līdz ar kārtējā budžeta gada uzsākšanos, līdz ar to likumprojekts tiek virzīts budžeta pavadošo likumprojektu paketē kopā ar likumprojektu “Par valsts budžetu 2019.gadam” un likumprojektu “Par vidēja termiņa budžeta ietvaru 2019., 2020. un 2021.gadam” saskaņā ar minēto likumprojektu sagatavošanas grafiku.  Likumprojektam nav finansiālās ietekmes uz valsts un pašvaldību budžetiem, tas paredz izmaiņas budžeta plānošanas un izpildes uzskaites procedūrās, tās pilnveidojot un efektivizējot.  Valsts aizdevumu un valsts vārdā sniegto galvojumu izsniegšanas un apkalpošanas process ir saistīts ar turpmākajiem ikgadējiem valsts budžetiem un tajos noteiktiem aizdevumu limitiem, tādēļ ir nepieciešams sākt īstenot pilnveidoto stratēģisko pieeju valsts aizdevumu un galvojumu sniegšanas un uzraudzības procesiem, virzot likumprojektu budžeta pavadošo likumprojektu paketē. Nepieciešama skaidra normatīvā regulējuma noteikšana gadījumos, kad valsts aizdevumu un galvojumu sniegšana var tikt atteikta pretendentam. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | 1. Līdz ar likumprojektā paredzētajiem grozījumiem Finanšu ministrijai (Valsts kasei) nepieciešams:  1) izdot no jauna Ministru kabineta 2018.gada 18.decembra noteikumus Nr.804 “Kārtība, kādā Valsts kase nodrošina elektronisko informācijas apmaiņu” (paplašināts subjektu loks, kas izmanto Valsts kases nodrošināto elektronisko informācijas apmaiņu), (plānots izdot no jauna līdz 2019.gada 31.augustam);  2) izdot no jauna Ministru kabineta 2015.gada 30.jūnija noteikumus Nr.363 “Kārtība, kādā ministrijas un citas centrālās valsts iestādes iekļauj gadskārtējā valsts budžeta likumprojektā valsts aizdevumu pieprasījumus, un valsts aizdevumu izsniegšanas un apkalpošanas kārtība”, pilnveidots apkalpošanas process (atvieglotas prasības dokumentācijas iesniegšanai pašvaldību kapitālsabiedrībām ar kā valsts aizdevuma nodrošinājumu sniegtu pašvaldības galvojumu, atmaksas konta atvēršanai) (plānots izdot no jauna līdz 2019.gada 31.augustam, līdz minēto noteikumu izdošanai piemērojami Ministru kabineta 2015.gada 30.jūnija noteikumi Nr.363 “Kārtība, kādā ministrijas un citas centrālās valsts iestādes iekļauj gadskārtējā valsts budžeta likumprojektā valsts aizdevumu pieprasījumus, un valsts aizdevumu izsniegšanas un apkalpošanas kārtība);  3) sagatavot grozījumus Ministru kabineta 2014.gada 8.jūlija noteikumos Nr.391 “Kārtība, kādā gadskārtējā valsts budžeta likumprojektā iekļauj pieprasījumus valsts vārdā sniedzamajiem galvojumiem, un galvojumu sniegšanas un uzraudzības kārtība” (mazināt administratīvo slogu un izslēgt situācijas, ka valsts pārgalvo pašvaldību sniegtus galvojumus) (plānots izstrādāt grozījumus līdz 2019.gada 31.decembrim);  4) izstrādāt grozījumus Ministru kabineta 2012.gada 5.jūnija noteikumos Nr.387 “Kārtība, kādā Valsts kase nodrošina maksājumu pakalpojumu sniegšanu”, mērķis – līdz 2020.gada 1.janvārim veikt grozījumus saistībā ar konta Valsts kasē izmantošanu valsts aizdevuma atmaksai;  5) sagatavot Ministru kabineta rīkojumu, ar kuru tiek atzīts par spēku zaudējušu Ministru kabineta 1999.gada 16.decembra rīkojums Nr.588 “Par skaidras naudas izmaksas ierobežošanu”.  2. Līdz ar likumprojektā paredzētajiem grozījumiem attiecībā uz pašvaldības speciālā budžeta īpašiem mērķiem iezīmētu līdzekļu integrēšanu pašvaldības pamatbudžetā nepieciešami tehniski grozījumi, kuriem jāstājas spēkā ar 2020.gada 1.janvāri, šādos likumos:  1) “Par pašvaldību budžetiem”;  2) “Par autoceļiem”;  3) Sabiedriskā transporta pakalpojumu likumā;  4) Dabas resursu nodokļa likumā;  5) Likumā par ostām.  Kā arī nepieciešami tehniski grozījumi Ministru kabineta 2008.gada 11.marta noteikumos Nr.173 “Valsts pamatbudžeta valsts autoceļu fonda programmai piešķirto līdzekļu izlietošanas kārtība” un Ministru kabineta 2007.gada 19.jūnija noteikumos Nr.404 “Kārtība, kādā aprēķina un maksā dabas resursu nodokli, izsniedz dabas resursu lietošanas atļauju un auditē apsaimniekošanas sistēmas”. |
| 2. | Atbildīgā institūcija | Par šīs sadaļas 1. punktā minētiem Ministru kabineta noteikumu projektiem atbildīgā ir Finanšu ministrija (Valsts kase).  Atbildīgās institūcijas par likumiem:  1) “Par pašvaldību budžetiem” – Vides aizsardzības un reģionālās attīstības ministrija;  2) “Par autoceļiem” - Satiksmes ministrija;  3) Sabiedriskā transporta pakalpojumu likumu - Satiksmes ministrija;  4) Dabas resursu nodokļa likumu - Vides aizsardzības un reģionālās attīstības ministrija;  5) Likumu par ostām - Satiksmes ministrija.  Ministru kabineta 2008.gada 11.marta noteikumiem Nr.173 “Valsts pamatbudžeta valsts autoceļu fonda programmai piešķirto līdzekļu izlietošanas kārtība” – Satiksmes ministrija, Ministru kabineta 2007.gada 19.jūnija noteikumos Nr.404 “Kārtība, kādā aprēķina un maksā dabas resursu nodokli, izsniedz dabas resursu lietošanas atļauju un auditē apsaimniekošanas sistēmas” - Vides aizsardzības un reģionālās attīstības ministrija. |
| 3. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | |
| 1. | Saistības pret Eiropas Savienību | | 1. Eiropas Parlamenta un Padomes 2016. gada 27. aprīļa Regulas (ES) 2016/679 par fizisku personu datu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 52. panta 6. punkts. Regulas piemērošana ir uzsākta 2018.gada 25.maijā. Ņemot vērā, ka Regula satur deleģējumu dalībvalstīm veidot normatīvo regulējumu attiecīgajā jomā arī nacionālajā līmenī un satur noteiktus uzdevumus dalībvalstīm sevišķus noteikumus noteikt nacionālajos normatīvajos aktos, ir nepieciešams izstrādāt nacionālo regulējumu, tādējādi izpildot Regulas prasības.  2. Eiropas Komisijas 2014. gada 17. jūnija Regula Nr. [651/2014](http://eur-lex.europa.eu/legal-content/LV/TXT/HTML/?uri=CELEX:32014R0651&from=EN), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Regula 651/2014). Regula nosaka gadījumus, kad valsts aizdevumu nevar piešķirt | | |
| 2. | Citas starptautiskās saistības | | Likumprojekts šo jomu neskar. | | |
| 3. | Cita informācija | | Atsauce Likumprojektā uz Regula 651/2014 ir ietverta, lai potenciālais valsts aizdevuma ņēmējs jau sākotnēji būtu informēts par gadījumiem, kuros valsts aizdevumu saņemt nav iespējams. | | |
| **1. tabula** **Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | | Eiropas Parlamenta un Padomes 2016. gada 27. aprīļa regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula). | | | |
| A | | B | | C | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 95/46/EK (Vispārīgā datu aizsardzības regula) 52. panta 6. punkts. | | 8.-12.pants | | Pārņemts pilnībā. | Stingrākas prasības nav paredzētas. |
| Komisijas Regulas (ES) Nr. 651/2014 (2014. gada 17. jūnijs), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu Dokuments attiecas uz EEZ  Preambulas (14) daļa, 1.panta 4.punkta c) apakšpunkts, 2.panta 18) apakšpunkts | | 36.panta 54 daļa  37.panta otrās daļas 1.apakšpunkts | | Pārņemts pilnībā. | Stingrākas prasības nav paredzētas. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts satur gadskārtējā valsts budžeta likumprojekta sagatavošanas un izpildes procesu regulējošās normas, kas tiešu ietekmi uz sabiedrību neatstāj, tas skar valsts pārvaldē un pašvaldībās strādājošos no budžeta sagatavošanas un izpildes uzskaites aspekta.  Uzziņa par likumprojekta izstrādi 2018.gada 15.oktobrī publicēta Finanšu ministrijas tīmekļvietnē sadaļā “Sabiedrības līdzdalība” (<http://www.fm.gov.lv/lv/sabiedribas_lidzdaliba/tiesibu_aktu_projekti/valsts_budzeta_politika>) un 2018.gada 22.oktobrī Valsts Kancelejas tīmekļvietnē <https://www.mk.gov.lv/content/ministru-kabineta-diskusiju-dokumenti>. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties likumprojekta izstrādē, rakstveidā sniedzot viedokļus par projektu, kas publicēts Finanšu ministrijas tīmekļvietnē sadaļā “Sabiedrības līdzdalība” (<http://www.fm.gov.lv/lv/sabiedribas_lidzdaliba/tiesibu_aktu_projekti/valsts_budzeta_politika>). |
| 3. | Sabiedrības līdzdalības rezultāti | Finanšu ministrija iniciatīvu par pašvaldības speciālā budžeta īpašiem mērķiem iezīmētu līdzekļu integrēšanu pašvaldības pamatbudžetā izdiskutēja apaļā galda diskusijā ar pašvaldībām, kuras jau ir integrējušas speciālos budžetus pamatbudžetā. Kā arī šis risinājums tika prezentēts Latvijas Pašvaldību savienības finanšu komitejas sēdē, kur tika gūts konceptuāls atbalsts.  Attiecībā uz citiem likumprojektā paredzētiem grozījumiem sabiedrības intereses netiek skartas. |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju laikrakstā "Latvijas Vēstnesis" un bezmaksas normatīvo aktu datu bāzē www.likumi.lv. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija (Valsts kase), nozaru ministrijas ar padotības iestādēm, citas centrālās valsts iestādes, pašvaldības, potenciālie pretendenti valsts aizdevumu un galvojumu saņemšanai. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmē pārvaldes institucionālo struktūru, kā arī nav paredzēta jaunu institūciju izveide, esošo institūciju likvidācija vai reorganizācija.  Projekts tiks realizēts esošo cilvēkresursu un finanšu ietvaros. |
| 3. | Cita informācija | Nav |

Finanšu ministrs J. Reirs

Zvaigzne 67083976

[Zanete.Zvaigzne@fm.gov.lv](mailto:Zanete.Zvaigzne@fm.gov.lv)

Timšane 67094234

[Kristine.Timsane@kase.gov.lv](mailto:Kristine.Timsane@kase.gov.lv)

1. Ministru kabineta 2014. gada 8. jūlija noteikumu Nr.391 “Kārtība, kādā gadskārtējā valsts budžeta likumprojektā iekļauj pieprasījumus valsts vārdā sniedzamajiem galvojumiem, un galvojumu sniegšanas un uzraudzības kārtība” 3. punkts nosaka, vidēja termiņa budžeta ietvara likumprojekta un gadskārtējā valsts budžeta likumprojekta izstrādes un iesniegšanas grafikā (kas apstiprināts ar Ministru kabineta rīkojumu) noteiktajā termiņā Finanšu ministrija nosaka galvojumu maksimāli pieļaujamo limitu un galvojumu pretendentu pieteikumu iesniegšanas termiņu, kā arī informē par to nozaru ministrijas vai citas centrālās valsts iestādes. [↑](#footnote-ref-1)
2. Tieslietu ministrijas informatīvais ziņojuma “Priekšlikumi ārējo normatīvo aktu grozījumu skaita un apjoma samazināšanai” (Ministru kabineta 2014.gada 26.augusta sēdes protokols Nr.45, 45.paragrāfs) 3.2.sadaļas “Pastāvīgi veicamie uzdevumi” 6. un 7.punkts (Atbildīgā ministrija normatīvā akta projektu izstrādā, pēc iespējas izvairoties no vienu jomu regulējošā tiesiskā regulējuma sadrumstalotības. Nepieciešamības gadījumā spēkā esošo normatīvo aktu papildina ar pilnvarojumam atbilstošu regulējumu. Atbildīgā ministrija, izstrādājot valsts budžeta likumprojektu paketi, ievēro Likumā par budžetu un finanšu vadību noteikto kārtību.) [↑](#footnote-ref-2)